ECF แย้มผลงานไตรมาส 3 สดใสรับ “ไฮซีซั่น” ปรับแผนลดรายจ่าย-เพิ่มช่องทางขาย
ECF แย้มผลงานไตรมาส 3 สดใสรับ “ไฮซีซั่น” ปรับแผนลดรายจ่าย-เพิ่มช่องทางขาย
24 ก.ย. 2563

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF ผู้ผลิตและจำหน่าย เฟอร์นิเจอร์ไม้ปาร์ติเคิลบอร์ด เฟอร์นิเจอร์ไม้ยางพารา จำหน่ายทั้งในและต่างประเทศ เปิดเผยว่า แนวโน้มธุรกิจเฟอร์นิเจอร์ในไตรมาส 3/63 มีแนวโน้มการเติบโตที่ดี เนื่องจากเข้าสู่ช่วงไฮซีซั่น
อีกทั้ง บริษัทมีการปรับกลยุทธ์ควบคุมค่าใช้จ่าย และบริหารจัดการต้นทุนอย่างต่อเนื่องส่งผลให้ต้นทุนการจัดจำหน่ายและค่าใช้จ่ายในการบริหารที่ลดลง
สำหรับแผนการขยายตลาดในประเทศ บริษัทมุ่งเน้นกระตุ้นยอดขายผ่านช่องทางจำหน่ายใหม่  อาทิ จำหน่ายผ่านออนไลน์ ร้านโมเดิร์นเทรดชั้นนำที่มีสาขาทั่วประเทศพร้อมกับแผนการขยายสาขาที่เพิ่มขึ้น ซึ่งถือเป็นการเพิ่มช่องทางการเข้าถึงกลุ่มลูกค้าในประเทศผ่านลูกค้าของบริษัท รวมถึงสร้างความหลากหลายของช่องทางการจำหน่ายสินค้า
ขณะที่ตลาดต่างประเทศ บริษัทปรับกลยุทธ์การขยายฐานลูกค้า ในขณะที่กลุ่มลูกค้าญี่ปุ่นยังคงมียอดสั่งซื้อเข้ามาต่อเนื่อง ส่งผลให้ยอดขาย เติบโตดี  โดยเฉพาะกลุ่มลูกค้าใหม่จากประเทศอินเดีย จีน อเมริกา มีคำสั่งซื้อทยอยเข้ามามากกว่าเป้าหมายที่ตั้งไว้  โดยบริษัทมีความพร้อมในการเพิ่มกำลังการผลิตเพื่อรองรับคำสั่งซื้อ ปัจจุบันบริษัทมีสัดส่วนรายได้จากยอดขายต่างประเทศอยู่ที่ 63% และในประเทศอยู่ที่ 37%
ด้านธุรกิจพลังงานทดแทนมีแนวโน้มดี เนื่องจากเริ่มรับรู้รายได้ในเชิงพาณิชย์แล้ว โดยในปีนี้คาดว่าจะเห็นการรับรู้ส่วนแบ่งกำไรมากขึ้น
อย่างไรก็ตาม บริษัทคาดว่าภายในปีนี้ จะสามารถรักษาการเติบโตตามเป้าหมายที่วางไว้ 10-12% และรักษาอัตรากำไรสุทธิให้อยู่ในช่วงใกล้เคียงกันกับปีก่อนภายใต้สถานการณ์การแพร่ระบาดของ COVID-19 และยังคงมุ่งมั่นที่จะเพิ่มความสามารถในการทำกำไรในธุรกิจต่าง ๆ อย่างต่อเนื่อง